google/wiki40b huggingface dataset:
Käina kool

Käina kool on kool Hiiumaal Hiiumaa vallas Käina alevikus. 2013. aasta oktoobris tähistab kool 155. aastapäeva.

Ajalugu

Kooli eelkäijateks loetakse Putkaste mõisakooli (1858–1877) ja Putkaste vallakooli (1893–1918). 1921–1932 kandis Käina kool nime Keina 6-klassiline algkool. Kool töötas Käina kirikumõisas. 1932. aastal sai kooli nimeks Keina Kõrgem Algkool. 1933. aastal valmis kooli uus hoone. 1944. aastal sai kooli nimeks Käina 7-klassiline kool. 1958. aastal koolimaja põles ning kool tegutses kuni praeguse hoone valmimiseni Putkastes. 1960. aastal nimetati kool ümber Käina 8-klassiliseks kooliks. Kooli praegune hoone valmis 1965. aastal. 1992. aastal sai kooli nimeks Käina põhikool. Alates 1997. aastast kannab kool Käina gümnaasiumi nime. Alates 2015. aastast kannab kool nime Käina kool.
Arteesia kaev

Arteesia kaev on kaev, mille vesi iseenesest maapinnale tõuseb.
Selle nähtuse tekkepõhjuseks on asjaolu, et kaevu toitva pinnavee veelade on kohati kaevu ülaosast kõrgemal. Seetõttu tõuseb vesi ühendatud anumate printsiibi tõttu iseenesest pinnale. Nähtusele on nime andnud Artois provints. Arteesia kaeve leidub ka Eestis.
Arno Kütt

Arno Kütt (sündinud 29. mail 1970) on eesti ettevõtja ja veebikaubanduse-logistika innovaatiliste tehnoloogiate arendaja.
Ta on sündinud Viljandis. Koolis käis Viljandi V Keskkoolis (praegune Viljandi Paalalinna Kool), on selle vilistlane. Alustas 1990ndate algul väikeettevõtjana, valmistas ja müüs puidutooteid ning tegi täispuidust kodumööblit. Pärast 1998. aasta mööblimessi Tallinnas rajas esimese veebi-mööblipoe Eestis. 2000. aastal lõi veebilehe ON24.
2003. aastast arendab koos äripartner Peep Kullaga innovaatilisi äriprojekte. 2004. aasta mais avati internetikaubamaja Soomes. Klientidele mööbli ja pakkide koju kättetoimetamise vajadus tingis 2006. aastal oma logistikaettevõtte asutamise. 2008. aastal loodi pakiautomaate tootev ja nendega opereeriv firma SmartPOST. 2009. aastal võitis SmartPosti pakiautomaatide võrk Eestis aasta logistikateo auhinna. Samal aastal sai ON24-st Eesti suurim mööblimüüja.
Kaks aastat hiljem müüdi logistikavõrk ning kaubamärk Smartpost Soome ettevõttele Itella, et edaspidi keskenduda viimase miili tehnoloogia arendamisele. Ettevõtte uueks nimeks sai AS Cleveron, mis asus pakiautomaate ja -roboteid välja arendama. 
Plaanis on rajada Eestisse 500 aparaadiga pakirobotite võrgustik CollectNet, mida saaksid kasutada kõik logistikafirmad, ettevõtted, era­isikud või e-poed. 2017. aastal pakuvad klientidele täisteenindust uue generatsiooni pakiautomaadid, nagu PackRobot ja Flex, mis viivad pakkide kättetoimetamise efektiivsuse ja kasutajamugavuse täiesti uuele tasemele. Viljandi külje all asuvas moodsas Cleveroni laboratooriumis testitakse uusi postipakkide kojukandedroone. Peep Kuld tegutseb firmas eeskätt äristrateegia kallal, Arno Kütt rohkem robotite tehnoloogia väljaarendajana.
2017. aasta märtsis valiti Arno Kütt ja Peep Kuld EY (Entrepreneur of the Year) Eesti aasta ettevõtjaks.
2018. aastal nimetati Arno Küti juhitav Cleveron aasta ettevõtteks.
2019. aastal pälvis ta Valgetähe IV klassi teenetemärgi.
Arno Küti üks juhtmoto: "Elada tuleb nii, et hiljem ei oleks piinlik tehtu pärast ja et planeeritu saaks ellu viidud. Minu töö on ka minu hobi."
Arno Kütt on võtnud üheks tulevikusihiks ka ellu viia plaan asutada Viljandisse era IT-kolledž, kus tudeeriks 1000 üliõpilast.
Lisaks ON24 ASile ja Cleveronile kuulub Arno Kütt ka mitme muu firma omanikeringi. Firmad toetavad sponsorina Eesti sporti.
Victor Shabangu

Victor Shabangu (sündinud 18. jaanuaril 1970) on Svaasimaa kergejõustiklane (kaugushüppaja).
Ta osales 1996. aasta suveolümpiamängudel Atlantas, kus saavutas 43. koha.
Ninel Järvson

Ninel Järvson (12. juuli 1930 Kroonlinn – 17. jaanuar 2016) oli Eesti näitleja.
Ta sündis aastal 1930 Kroonlinnas sõjaväelase perekonnas. Ta lõpetas aastal 1948 Tallinna 19. Keskkooli ja aastal 1953 Ostrovski nimelise Leningradi Riikliku Teatriinstituudi.
Ta mängis aastatel 1953–1986 Tallinna Vene Draamateatris. 1987–1988 mängis ta Viadukti stuudioteatris. Lisaks on ta töötanud tõlgi ja diktorina Tallinnfilmis ning raamatukoguhoidjana.
Ninel Järvson suri 17. jaanuaril 2016 ja on maetud 20. jaanuaril 2016 Metsakalmistule.

Isiklikku

Ta oli aastast 1955 abielus näitleja Jevgeni Vlassoviga.
Nashville Predators

Nashville Predators on USA jäähokiklubi, mis tegutseb Tennessee osariigis Nashville'is. See mängib NHL-i Läänekonverentsis Keskdivisjonis.
Klubi on asutatud 1998. aastal. Kodumänge peab see Bridgestone Arenal.
Klubi peatreener on Peter Laviolette.
Siidisellid

Siidisellid oli huumoriajaleht, mis ilmus 20. veebruaril 1937 Tallinnas. Väljaandjaks oli tekstiilivabriku Eestisiid töölis-ametnike ring "Estar". Vastutav toimetaja oli Georg Hagi, väljaanne trükiti Tallinnas J. ja A. Paalmanni trükikojas.  
Ajalehte ilmus ainult 1 number. Hinnaks 10 senti. Järgmine number avaldati 1938. aastal juba nimega Restid ja Kupongid.
Jussi järved

Jussi järved (ka Jussi-Paukjärve järved) on järvestik Harjumaal Kuusalu vallas. Järved jäävad Põhja-Kõrvemaa maastikukaitseala territooriumile. Järvede kogupindala on umbes 0,47 km². 
Ökoloogiliselt kuuluvad need vähe- ja poolhuumustoiteliste järvede hulka. 
Järvedest on leitud mitmeid kaitsealuseid taimeliike, näiteks järv-lahnarohtu.
Jussi järvestik koosneb kuuest järvest: Kõverjärv, Linajärv, Mustjärv, Pikkjärv, Suurjärv ja Väinjärv.
DanceAct

DanceAct on tantsustuudio, mille esindused asuvad nii Tallinnas, Tartus kui ka Pärnus ning kus võimalik harrastada selliseid tantsustiile nagu bailatino, hiphop, kõhutants, cheerleaders & show ja club freestyle.
Liturgiline draama

Liturgiline draama on keskaegne draamažanr. 
Esimese aastatuhande lõpul pKr kujunesid ladinakeelsete kirikulaulude (gregooriuse koraali) laiendustest ehk troopidest pikemad piibliteemalised dialoogid. Neid hakati esitama suurte kirikupühade, eriti jõulude ja ülestõusmispühade jumalateenistustel. Seega algselt tähendas liturgiline draama käesoleva püha juurde käiva piiblistseeni etendamist jumalateenistusel. Hiljem muutus liturgiline draama iseseisvaks etenduseks.
Jaroslav Stetsko

Jaroslav Stetsko (ukraina Ярослав Стецько, poola Jarosław Stećko; 19. jaanuar 1912 Ternopil – 5. juuli 1986 München) oli ukraina poliitik.
1930ndatel sai temast üks Ukraina Rahvuslaste Organisatsiooni (OUN) juhte.
30. juunil 1941 kuulutas OUN-B Ukraina iseseisvaks ja nimetas Stetsko peaministriks.
12 päeva jooksul arreteerisid sakslased kõik valitsuse liikmed ja saatsid nad Sachsenhausen-Zellenbau koonduslaagrisse. Stetsko vabastati detsembris 1944.
Lucius III

1181. aasta paavsti valimised

Lucius III valiti paavstiks 1. septembril 1181 Roomas Lateraani palees ja pühitseti ametisse pühapäeval 6. septembril Velletris kardinal Giaginto Bobo (hilisem paavst Coelestinus III) poolt.
31. augustist 1. septembrini 1181 toimunud valimistel osales Salvador Miranda andmetel 29 kardinali.

Suhted Saksamaaga

Lucius III kohtus oktoobris 1184 Veronas peetud sinodil Saksa-Rooma keisri Friedrich I Barbarossaga. Nad pidasid läbirääkimisi Friedrichi poja Heinrichi kroonimise, uue ristisõja alustamise, ketserite tagakiusamise ja Toscana hertsoginna Matilda pärandi osas. Paavst keeldus Trieri peapiiskopina tunnustamast keisri soosikut ega soostunud Heinrichit kroonima kaaskeisriks. Paavst ei tahtnud tunnustada ka Heinrichi kihlumist Sitsiilia printsessi Konstanzega.

Suhted Iirimaaga

Lucius III määras St. Edmundsi kloostri abti Samsoni delegaadiks Iirimaal. Ta ordineeris Dublini piiskopiks John Comyni.

Suhted Šotimaaga

Lucius III vabastas Šoti kuninga William I kirikuvande alt ja saatis talle 17. märtsil 1183 kuldroosi. Paavst kohtus Glasgow' piiskopi Joceliniga.

Sisepoliitika

Roomas puhkenud rahutuste tõttu siirdus Lucius III vahetult pärast paavstiks saamist Velletrisse. Ta jättis roomlastele kinnitamata eelkäijate antud privileegid. Ta naasis Rooma novembris 1181, kuid pidi märtsis 1182 taas lahkuma, elades hiljem Velletris, Anagnis, Lõuna-Itaalias, Bolognas ja Veronas.

Munklus

Lucius III tunnustas 1182 tsistertslasest abti ja müstiku Giacomo tegevust.
Ta tunnustas Vézelay kloostri munkade tegevust.

Cuenca piiskopkonna rajamine

Lucius III rajas 1183 Hispaanias Cuenca piiskopkonna.

Ketserite tagakiusamine

Lucius III koostas 4. novembril 1184 Veronas dekreedi "Ad abolendum", millega sätestati muuhulgas, et kui kirik on ketseri ekskommunitseerinud, võib ilmalik kohus määrata talle karistuse.
Paavst keelas humiliati ordu vaimulikel jutlustamise.

Bruno kanoniseerimine

Lucius III kanoniseeris 5. septembril 1183 Bruno Segnist.

Onupojapoliitika

Lucius III määras 1182 kardinaliks oma onupoja Uberto Allucingoli.

Lucius III kultuuriloos

Lucius III pühitses 8. juulil 1184 Bologna katedraali.

Surm

Lucius III suri 25. novembril 1185 Veronas ja maeti Verona katedraali.

Hinnang

Thomas Becket iseloomustas 2. juulil 1168 Ubaldo Allucingolit mittekorrumpeerunud kardinalina. Sama hinnangu andis ta ka kardinal Giaginto Bobole (hilisem paavst Coelestinus III).
Faasisiire

Faasisiire on aine üleminek ühest faasist teise keemiliselt homogeenses süsteemis.
Oleku muutus sõltub aine temperatuurist ja rõhust. Enamikku aineid saab temperatuuri ja rõhu muutmise teel viia üle mis tahes agregaatolekusse.
Kui näiteks kristalli temperatuur tõuseb, muutub molekulide võnkumine ümber tasakaalupunktide nii  ulatuslikuks, et kristall sulab. Toimub faasisiire, milles tahkis muutub vedelikuks.
Kui vedelik kuumutada piisavalt kõrge temperatuurini, tekivad kogu vedelikus aurumullid (keemine) ja vedelik muutub gaasiks (aurustumine).
Haagilõugas

Haagilõugas (ka Haagi lõugas) on laht (lõugas) Saare maakonnas Harilaiu poolsaare juures.
Lahe koordinaadid on 58° 28′ N, 21° 54′ E.
Heinrich Fabricius noorem

Heinrich Fabricius (Tallinn – 1657 Tartu) oli Eesti vaimulik.
Fabricius sündis kirikuõpetaja perekonnas. Ta immatrikuleeriti Erfurdi ülikooli usuteadukonda 1603. aastal. Oletatavasti pärines Erfurdist Fabriciuse isa. Esialgu teenis noor Heinrich ohvitserina Fahrensbachi rügemendis. Aastatel 1630–1634 oli Fabricius Kambja koguduse õpetaja. Aprillis 1634 suri Fabriciuse isa. Ajutiselt teenis Fabricius Äksi kogudust ning 1637–1642 oli ta Otepää ja 1642–1657 Karula koguduse õpetaja. Heinrich Fabricius suri katku.
Xavier de Maistre

Krahv Xavier de Maistre (hääldus: [ɡzavje də mɛstʁ], venepäraselt Ксаверий Ксаверьевич де Местр; 10. oktoober 1763 Chambéry – 12. juuni 1852 Peterburi oli Sardiinia aadlimees, harrastuskunstnik, Vene keiserliku armee kindralmajor, Napoléoni sõdadest osavõtnu, Torino teaduste akadeemia liige. 
Avaldas 1794. aastal reisilugude paroodia "Expédition nocturne autour de ma chambre" ("Öine ekspeditsioon ümber minu toa").
Filosoof Joseph de Maistre'i vend.
Robertson Davies

William Robertson Davies (28. august 1913 Thamesville (Ontario, Kanada) – 2. detsember 1995 Orangeville (Ontario)) oli Kanada kirjanik, dramaturg, ajakirjanik, kriitik ja õppejõud. Ta oli üks Kanada 20. sajandi tuntumaid ja armastatumaid kirjanikke, Kanada ordeni ja Ontario ordeni kavaler, Kanada Kuningliku Seltsi ja Kuningliku Kirjandusseltsi liige.
Are (perekonnanimi)

Are on eesti perekonnanimi.
Nimede eestistamisel anti Are uueks perekonnanimeks isikutele, kelle varasem perekonnanimi oli Andresen, Baumtal, Bernhard, Davidov ja Suukmann. Endel Are palvel kanti Are Perekonnanimede kaitseregistrisse nr. 194 all (Siseministeeriumi teadaanne 17. veebruarist 1936).
Sihtasutus Unitas

Sihtasutus Unitas on 2008. aastal Tallinnas asutatud sihtasutus, mille asutasid Mart Laar, Meelis Niinepuu ja Damian von Stauffenberg. Sihtasutuse eesmärk on totalitaarsete režiimide ja ideoloogiate inimvaenulikkuse teadvustamine ning nende kuritegude rahvusvahelise hukkamõistmise taotlemine. 
2017. aastal ühines Sihtasutus Unitas Eesti Mälu Instituudiga uueks sihtasutuseks, mis ühendab inimvaenulike režiimide ja ideoloogiate alase akadeemilise uurimistöö (Eesti Mälu Instituudi senine pädevus) ja teavitustöö (Sihtasutuse Unitas senine pädevus). Ühinenud sihtasutus jätkab Eesti Mälu Instituudi nime ning mõlema sihtasutuse senise tegevusega.
Sihtasutus kuulub Euroopa Mälu ja Süüme Koostöökogu asutajaliikmete hulka.

Programmid ja tegevus

Aastatel 2008-2017 keskendus sihtasutus:
1) Haridus- ja teavitustööle (õpetajate, noorsootöötajate ja noorte koolitamine; lähiajaloo ja inimõiguste alaste teabe- ning õppematerjalide ja –meetodite arendamine; noortele suunatud ajaloo- ja inimõiguste õppeprogrammide läbiviimine; konverentside ja avalike arutelude korraldamine; valdkondliku uurimis- ja teadustöö toetamine stipendiumite maksmise kaudu üliõpilastele ja teadlastele).
2) Rahvusvaheliste koostöövõrgustike tugevdamisele (sihtasutus kuulus võrgustikesse ja tegi koostööd võrgustikega, mis ühendavad avaliku ja erasektori organisatsioone Euroopas; edendas õpetajate, ajaloolaste, avaliku ja erasektori organisatsioonide vahelist koostööd Läänemere piirkonnas; tegi koostööd USA ja Kanada organisatsioonide ja akadeemiliste institutsioonidega).
3) Mälestusürituste korraldamisele (sihtasutus korraldas holokausti, märtsiküüditamise, juuniküüditamise ning kommunismi ja natsismi ohvrite mälestamisele pühendatud avalikke üritusi ja avalikku teavitust).

Finantseerimine

Valdav enamus sihtasutuse rahastusest tuleb riiklikest ja Euroopa Liidu fondidest; väikese osa finantsidest moodustab erakapital.
Powelli maakond (Montana)

Ajalugu

Powelli maakond moodustati 1901. aastal.
Lea Larin

Lea Larin (sündinud 16. veebruaril 1967) on eesti ajakirjanik, Eesti Päevalehe peatoimetaja 2006–2011. 
Larin on lõpetanud Tallinna 44. Keskkooli, Tartu Ülikooli bioloogia eriala ja Eesti Diplomaatide kooli.
Larin on töötanud ajalehtedes Post ja Eesti Ekspress reporteri ja toimetajana, noorteajakirja X peatoimetajana ja internetiportaali Mega peatoimetajana. 
Alates 2001. aastast töötas ta Eesti Päevalehes. 2. augustil 2006 valis Eesti Päevalehe nõukogu Lea Larini lehe peatoimetajaks ja juhatuse liikmeks. Aprillis 2011 kutsuti ta Eesti Päevalehe juhatusest tagasi ja vabastati peatoimetaja ametist.
Alates 2013. aasta augustist on Lea Larin kultuurilehe Sirp tegevtoimetaja. Edasise töö käigus on ta võtnud üle ka teadustoimetaja kohustused.
Soome Suurvürstiriik

Piiride kujunemine

Uusikaupunki rahuga loovutati 1721. aastal Venemaale osa Lõuna-Karjalat koos Viiburi linnaga.
1741–1743 Vene-Rootsi sõja lõpetanud Turu rahu järgi loovutas Rootsi Venemaale osa Kagu-Soome territooriumi (Kymi lääni koos Hamina, Lappeenranna ja Savonlinna linnaga). 
1788–1790. aasta Vene-Rootsi sõja lõpetanud Värälä rahuga jäid püsima Uusikaupunki rahu ja Turu rahuga sätestatud piirid.
Peale Napoleon Bonaparte'i ja Aleksander I vahel sõlmitud mõjusfääride lepingut vallutas Venemaa Vene-Rootsi sõja käigus aastail 1808–1809 kogu Soome territooriumi, millest Rootsi loobus Hamina rahu tulemusena. 
1811. aastal liideti Soomega Viiburi kubermang ning selline püsis Soome Suurvürstiriik 1917. aastani.

Väljakuulutamine

Porvoo linnas kokkukutsutud Soome nelja seisuse esindajad kinnitasid 7. vkj/19. juulil 1809. aastal Soome liitumist Venemaaga ning selle tulemusena said ka Venemaalt märgatavad eriõigused (piiratud autonoomia). 
Vene ajal sai soome keel enam tunnustust, esialgu selleks, et vähendada sidemeid Rootsiga ning hiljem rahvusliku liikumise tulemusel.

Varasem haldusjaotus

Turu ja Pori lään (1634–, 1870. aastal liideti Turu lään ja Pori lään Häme lääniks; Mikkeli lään moodustati 1831. aastal; Uusimaa lään moodustati 1831. aastal; Viiburi lään aastast 1721; Savonlinna ja Kymenkartano lään (1721–1747); Oulu lään aastast 1775; Vaasa lään aastast 1776.
 Savo ja Karjala lään (1775–1831)

Soome sõjandus

1812. aastal sai Soome suurvürstiriik endale kolmest jalaväerügemendist koosneva oma sõjaväe. Seda Soome iseseisvat sõjaväge muudeti mitmel korral kuni üksuste laialisaatmiseni ja Soome jaoks üldise sõjaväekohustuse kaotamiseni venestamise aja lõpul 1901–1905.
Soomes 19. sajandi lõpupoolel levinud rahvusaateid ja -liikumisi tabas alanud venestamine eriti valusasti. 1900 kuulutati vene keel kolmandaks ametlikuks keeleks. 1901 saadeti laiali aastail 1878–1901 sõjaväekohustusel põhinenud Soome rahvuslik sõjavägi, mis liideti Venemaa keiserliku armee koosseisu.
Lontova

Lontova on Kunda linna vanem linnaosa, niinimetatud Vana-Kunda, endine iseseisev asula, mis ühendati Kundaga 20. sajandi alguses.

Ajalugu

Aastal 1805 kirjutas keiser Aleksander I alla määrusele, mis nägi ette sadama ehitamise Kundasse. Sealtmaalt algas Kunda areng uue hooga, mis viis ka tsemendivabriku rajamiseni. Muuhulgas ehitati hotell Neu London, mis rahvasuus muutus Lontovaks.
Lontovasse jõudmiseks tuleb minna uuest Kundast üle kärestikulise Kunda jõe ja mööda kitsast asfaltteed, mille paremas küljes on paekiviklindi serv. Klindipoolsed majad on kergelt mäenõlva mööda üles ehitatud. Seal asuvad Neu Londoni hotell, eestiaegne piirivalvekordon, vana ETKVL pood ja muud asutused.
Lontovas klindi serval kasvab karulauk, mis kevaditi lõhnab. Karulaugu olevat sinna istutanud viikingid, et selle abil korvata pikal teekonnal tekkinud vitamiinipuudust.
Teise maailmasõja järel olevat selles tänavas ringi patseerinud "50 last ja 50 lehma". Lontovast on pärit Öpiku (Ernst, Oskar ja Armin) perekond.
Vööt-verikireslane

Taksonoomia

Esmakirjeldaja on Karl von Linné (1767). Liik esineb tal Sphinx fausta nime all.

Süstemaatika

Teda arvati ööliblikate hulka, kuigi ta on päevase eluviisiga.

Levik

Liik kuulub Atlandi-Vahemere faunavööndisse. 
Nad elavad Švaabi Juuras, Alpides ja Vahemere maade lääneosas (sealhulgas Marokos) mitmes eraldi piirkonnas (sealhulgas Ungari Keskmäestikus). Pidev levila ulatub Marokost üle Pürenee poolsaare (välja arvatud kesk- ja kirdeosa) Prantsusmaa lõuna- ja keskosani. Kesk-Euroopas on nad jäänud väga haruldaseks ja nende arv kahaneb. Ungaris on nad väljasuremise äärel. Alföldis esinevad nad jääajajärgse kliimafluktuatsiooni jäänukitena väga isoleeritud kahanevate populatsioonidena. 
Sageli on neid väikesel alal väga arvukalt. 
Jääaja veetsid nad Atlase mägede läänenõlvadel; sealt levisid nad põhja ja kirde suunas.

Valmikud

Valmikute tiibade siruulatus on kuni umbes 25 mm. 
Neil on musta põhjaga eestiivad, millel domineerivad kahvatukollaste äärtega punased laigud, mis on üksteisega rohkem või vähem ühenduses. Vööt-verikireslane on sarnane silmik-verikireslasega. Tagatiivad on täiesti punased. 
Rindmikul ulatub peani ühtlaselt punane krae ning enamasti kaks kollast pikitriipu.
Tagakehal on punane rõngas, mis isastel ulatub üle kolme, emastel üle kahe segmendi.
Nagu kõigil verikireslastel, on tal mustad tundlad, mille otsad on nuiakujulised.

Röövikud

Röövikud kasvavad umbes 18 mm pikkuseks. 
Nad on helerohelised; külgedel on vahelduvalt valge ja kollane joon. Sellega rööbiti reas on mustad punktid. Kuklakilp ja pygopodium on roosad.
Röövikud on kaetud paksude lühikeste karvadega.
Neil on 16 jalga. 
Mõlemad otsad on kitsenenud.

Elupaik

Nad elavad soojadel valgetel mägede metsaservadel, kus on lubjarikkad mullad ning kasvavad taimed, millel nad toituvad; peamiselt lubjakivi ja dolomiidi alusega mäestikel ja küngastikel.  
Alpides on nende lemmikkohaks allaveerenud kividega laviininõlvad. 
Ta on tüüpiline kuivataluv liik. Soojema kliimaga paikades (näiteks Pürenee poolsaarel) elutseb ta kuni 1500–2000 m kõrgusel.

Valmikud

Valmikud lendavad ühe põlvkonnana juuli keskpaigast augusti keskpaigani. 
Nad on päevase eluviisiga. 
Valmikud istuvad õhtuti sageli violetsetel ja roosadel õitel, eriti äiatari, tähtpea ja pune õitel.

Röövikud

Röövikuid võib näha alates septembrist ja pärast talvitumist kuni juunini.
Kesk-Euroopas väljaspool Alpe toituvad röövikud eranditult sarikherne Coronilla coronata lehtedest. Lõuna-Euroopas ja Alpides söövad nad teisi sarikherneliike.

Looduskaitse

Vööt-verikireslane on Saksamaa ohustatud liikide punases nimestikus tugevalt ohustatuna.
Ungaris on ta 1993. aastast kaitse all. Mõtteline hind on 10 000 forintit.
Teda ohustab võsastumine, mis jätab sarikherne valgusest ilma.
Ishikawa prefektuur

Sümbolid

Ishikawa prefektuuri tunnuslind on kaljukotkas (Aquila chrysaetos), tunnuspuu on hiibapuu (Thujopsis dolabrata) ja tunnuslill kamtšatka püvilill (Fritillaria camtschatcensis).

Haldusjaotus

Ishikawa prefektuur on jaotatud 19 omavalitsuseks, millest 10 on suurlinnad (市 shi).
Zavala maakond

Zavala maakond (Zavala County) on maakond USA-s Texase osariigis. Maakond sai nime mehhiko poliitiku Lorenzo de Zavala järgi.
Maakonna halduskeskus on Crystal City.
Maakonna pindala on 3372 km², millest 11 km² moodustab veepindala.
Elanike arv oli 2010. aasta rahvaloenduse järgi 11 677.
Revolutsioonilised Rakud

Revolutsioonilised Rakud (saksa keeles Revolutionäre Zellen, lühend RZ) oli üks tähtsamaid vasakäärmuslikke terroriorganisatsioone Lääne-Saksamaal.
Revolutsioonilised Rakud asutati 1973. aastal Lääne-Saksamaa iseseisvatest sõjaväegruppidest, nagu Autonomen ja Rote Zora.
1976. aastal kaaperdasid Revolutsiooniliste Rakkude terroristid Wilfried Böse ja Brigitte Kuhlmann koos kahe palestiina terroristiga Kreeka õhuruumis Air France'i  reisilennuki Airbus A300 260 inimesega pardal, mis lendas Tel Avivist Pariisi vahepeatusega Ateenas. Lennuk suunati Entebbe lennujaama Uganda pealinnas Kampalas. Neid aitas sealne diktaator Idi Amin. Kuid kui Iisraeli sõdurid päästsid pantvangid, hukkusid nii Böse kui ka Kuhlmann.
Pärast Nõukogude Liidu lagunemist ning Lääne- ja Ida-Saksamaa taasühendamist hakkas organisatsiooni tähtsus vähenema. Nende viimane terroriakt toimus 1993. aastal.
Revolutsioonilised Rakud on küll vähem tuntud kui Punaarmee Fraktsioon, aga oma 20 tegevusaasta jooksul korraldasid nad rohkem terroriakte. Korraldati 186 rünnakut, sealhulgas 40 Lääne-Berliinis.
Suusavabrik Dünamo

Suusavabrik Dünamo (1. jaanuarist 1968 täisnimega "Dünamo" Eesti Vabariikliku Nõukogu Eksperimentaal-suusavabrik) oli ettevõte, mis tootis suuski ning tennise- ja sulgpallireketeid.
Suusavabrik Dünamo asutati 1944. aastal.
1970.–1980. aastatel oli suusavabrik Dünamo üks NSV Liidu suurimaid suusatootjaid. 1977. aastal hakati esimesena NSV Liidus tootma plastiksuuski.
1957. aastast asus ettevõtte põhitootmine Tallinnas Pärnu maantee 160. Ettevõttel oli tsehhid ka Harkus (Paldiski maantee 251) ja Tartus (Tähe tänav 114).
1979. aastal töötas ettevõttes 314 inimest, 1986. aastal 359 inimest.
1989. aastal reorganiseeriti suusavabrik Dünamo tootmisühistuks Desurek, mis 1999. aastal pankrotistus.
2006. aasta Bahreini Grand Prix

2006. aasta Vormel 1 etapp Bahreini Grand Prix toimus 12. märtsil Bahreinis Sakhiri ringrajal.
Plinius Noorem

Plinius Noorem (Gaius Plinius Caecilius Secundus; umbes 63 Comum (praegu Como) – umbes 113) oli vanarooma riigitegelane, jurist, kirjanik ja teadlane.    
Aastatel 111–113 pKr oli Plinius Noorem Bitüünias ja Pontuses asevalitseja. 
Säilinud on tema kirjavahetus keiser Traianusega, kus ta kirjeldab ka kristlasi. Säilinud on kaks Plinius Noorema kirja Tacitusele, kus ta kirjeldab 79. aasta Vesuuvi vulkaanipurset.
Moi Gómez

Moisés Gómez Bordonado (tuntud ka kui Moi Gómez; sündinud 23. juunil 1994 Rojaleses) on Hispaania jalgpallur, kes mängib ründava poolkaitsjana Hispaania kõrgliiga klubis Villarreal.
Ta liitus Villarrealiga 2010. aastal. Klubi põhimeeskonnas debüteeris ta 2011. aastal. Hooajal 2015–2016 mängis ta laenul Getafes. Seejärel liitus ta Sporting de Gijóniga, kus mängis kaks hooaega. 2018. aasta jaanuaris suundus ta laenule Hispaania esiliiga klubisse Huesca. Pärast seda, kui Huesca Hispaania kõrgliigasse tõusis, jäi Gómez Huescasse laenule ka hooajaks 2018–2019.
2019. aasta juulis naasis ta Villarreali, sõlmides klubiga nelja-aastase lepingu.
Waukesha maakond

Waukesha maakond (Waukesha County) on maakond USA-s Wisconsinis osariigis. Geograafilised koordinaadid on 43° 01′ N, 88° 18′ W
Maakonna halduskeskus on Waukesha.
Maakonna pindala on 1502 km², millest 65 km² moodustab veepindala.
Elanike arv oli 2010. aasta rahvaloenduse järgi 389 891. Aastal 2000 oli elanike arv 360 767.

Ajalugu

Waukesha maakond moodustati 1846. aastal Milwaukee maakonna osast.
Bobby Stuart

Bobby Stuart (ka: Bob Stuart, Rob Stuart) on USA kaskadöör ja filminäitleja.